Solidariteit maak herstelplan vir ekonomie bekendArgieffoto. Die Solidariteit Beweging het Maandag sy ekonomiese herstelplan bekendgemaak wat voorstelle bevat van hoe Suid-Afrika die ekonomiese krisis weens die Covid-19-pandemie kan beveg. Die plan is oor die naweek aan pres. Cyril Ramaphosa, Ebrahim Patel, minister van handel en nywerheid, en Tito Mboweni, minister van finansies, gestuur. Dirk Hermann, bestuurshoof van Solidariteit, sê die plan hanteer elke aspek van die ekonomie en is geanker in ŉ geskiedkundige ontleding van globale tendense wat wêreldwyd tot sukses gelei het. Die plan bevat ook ŉ omvattende ontleding van vorige ekonomiese krisisse en hoe Suid-Afrika se reaksie in die verlede tot stagnasie en swak groei gelei het. “Dit sluit wetenskaplike ekonomiese teorieë in en bied werkbare oplossings in ŉ tyd wat sulke antwoorde noodsaaklik is. Die plan stel ook voor hoe om op hierdie kritieke tydstip die regte ekonomiese besluite te neem,” sê Hermann. Die plan stel onder meer voor dat meer geld in Suid-Afrikaners se sakke geplaas moet word deur die belastinglas te verlig. Die plan lig ook die absolute behoefte uit om Suid-Afrika se energiesektor te desentraliseer. Die plan fokus ook daarop dat skadelike beleide, soos byvoorbeeld onteiening sonder vergoeding en die nasionale gesondheidsversekering, onmiddellik verwerp moet word. Hermann wys daarop dat die plan op drie bene staan. “Die eerste been is onverskrokke weerstand teen die virus. Ons moedig ons lede wyd aan om praktyke om die virus te bekamp, streng na te kom. Die tweede is ŉ onverskrokke dryfkrag ten gunste van werk. Ons beskou alle werk as noodsaaklik en glo almal wat gesond kan werk, moet werk. Daarom het ons ŉ omvattende goeie praktykskode vir gesonde werk aan die regering voorgehou. Die derde is ŉ onverskrokke verbintenis tot die herstel van die ekonomie. ŉ Ekonomiese herstelplan, met lesse wat van ekonomiese wenlande geleer kan word, is aan die regering oorhandig.” Morné Malan, Solidariteit se strategiese spesialis, sê daar moet dringend werk gemaak word van die herstelplan om ŉ meer dinamiese arbeidsomgewing te skep. “Die sakewêreld moet bevry word van onderdrukkende regulasies en handelsbeperkings. Suid-Afrika se fiskale posisie moet verbeter word deur te sny aan staatsbesteding en ontslae te raak van alle nie-noodsaaklike staatsbeheerde instellings,” sê Malan. Malan sê Solidariteit se bekommernisse oor die ekonomie moet nie beoordeel word aan die hand van ŉ ruiltransaksie tussen gesondheid en rykdom nie. “Dit is twee verwante en onderling afhanklike eienskappe van menslike welstand.” Hermann meen die debat oor Covid-19 moet ekonomie en werk insluit. “Die virus kan nie beveg word sonder ekonomie nie en die ekonomie kan nie groei as die virus nie suksesvol beveg word nie. Daar moenie ŉ keuse gemaak word tussen gesondheid en ekonomie nie – die keuse is ten gunste van albei. Trouens, die belangrikste aspek van enige ekonomiese stimulus is ŉ oorwinning oor die virus. Ons moet so gou as moontlik die bedreiging wat die virus inhou, bekamp sodat ons weer die ekonomie aan die gang kan kry en verseker dat die inperking nie ŉ enkele dag langer voortduur as wat nodig is nie,” sê Hermann. Om Solidariteit se Post-inperking Ekonomiese Herstelplan te lees klik hier.